Tiger se outobiografie op pad | Netwerk24
Tiger Woods saam met sy meisie, Erica Herman. Foto: Getty Images
"Back" word met die volle samewerking van Woods (43) se familie, vriende en binnekring geskryf. 'n Datum vir die bekendstelling van die memoir moet nog bevestig word.
"Hierdie boek is my volle verhaal. Dit is my woorde en gee uiting aan my gedagtes. Dit beskryf hoe ek voel en wat in my lewe gebeur het," sê die wenner van 15 major-titels in 'n verklaring van die uitgewer, HarperCollins.
"Ek werk voortdurend daaraan en ek sien daarna uit om die proses te voltooi en iets te skep wat mense sal wil lees."
Woods het van kindsbeen af 'n geniale talent vir gholf getoon en as beroepspeler sedert 1996 feitlik eiehandig die sport herdefinieer.
Hy het die era van multimiljoen dollar borgskappe en lonende verskyningsfooie ingelei en het die beeld van gholf as 'n sport vir die manlike, wit middelklas vir ewig verander.
Woods het in 2010 'n hoëprofiel egskeiding gehad nadat sy ontrouheid op die lappe gekom het en hy het beroepsgholf tydelik vaarwel geroep. Baie mense het gemeen hy is verby sy beste toe hy in 2017 vir dronkbestuur in hegtenis geneem is en verskeie knie- en rugoperasies moes ondergaan.
Maar Woods se terugkeer na die kruin was soos uit 'n sprokie toe hy in April in die Meesters-toernooi geseëvier het vir sy eerste major-titel in 11 jaar.